
ВЕЗА: ваш број 038-00-191/2016-03

Поштовани,

На основу члана 29. став 1. Закона о Заштитнику грађана („Сл. гласник РС“ бр. 79/05 и 54/07), у поступку по притужби Центра за владавину права Београд, поднету преко извршног директора И. Н., Заштитник грађана вам упућује  

ОБАВЕШТЕЊЕ

о

з а в р ш е т к у   п о с т у п к а

Управни инспекторат Министарства државне управе и локалне самоуправе је, поступајући по препоруци Заштитника грађана акт дел. број 36625 од 22. новембра 2018. године, доставио овом органу акт број 038-00-191/2016-03 којим је Заштитник грађана обавештен о поступању по упућеним препорукама. 

Поступајући по упућеним препорукама, истакнуто је да су предузете неопходне мере у циљу утврђивања одговорности поступајућег управног инспектора, као и да је донета Директива број 038-021-00-18/2018-01 од 3. децембра 2018. године којом је уређен начин рада, поступања и понашања запослених у Управном инспекторату.

Увидом у приложену документацију произилази да је против поступајућег државног службеника у Управном инспекторату покренут дисциплински поступак ради утврђивања дисциплинске одговорности у конкретном случају, као и да је Решењем Дисциплинске комисије Управног инспектората број 038-021-02-2/67/2018-01 од 17. децембра 2018. године обустављен дисциплински поступак због истека рока застарелости покретања поступка, односно с обзиром да је последња предузета радња у предметима извршена 11. јула 2016. године.

Увидом у Директиву о начину рада, поступања и понашања запослених у Управном инспекторату Министарства државне управе и локалне самоуправе број 038-021-00-18/2018-01 од 3. децембра 2018. године, која је достављена свим запосленима у Управном инспекторату и истакнута на огласној табли тог органа, произилази да је истом уређен начин рада, поступања и понашања запослених у циљу обезбеђивања да запослени који имају положај и овлашћење управног инспектора у свом раду предузимају, предлажу и одређују мере и радње за које су овлашћени, а нарочито да надлежним органима подносе одговарајуће пријаве, односно захтеве за покретање поступка.
На основу примљеног изјашњења органа и приложене документације, произилази да је Управни инспекторат Министарства државне управе и локалне самоуправе поступио по упућеним препорукама Заштитника грађана из акта дел. број 36625 од 22. новембра 2018. године, те су се стекли услови да се поступак пред овим органом оконча, о чему вас у складу са чланом 29. став 1. Закона о Заштитнику грађана обавештавамо.

         ПОМОЋНИЦА ГЕНЕРАЛНОГ СЕКРЕТАРА

                           Тања Длеск
Доставити:


- Управном инспекторату Министарства државне управе и локалне самоуправе;


- у списе предмета.

